এক

Fri, 31 Jul 2020 12:51:45 +0000

মাঝরাতে অকারণে ঘুম ভাঙানোর কেউ নেই বলেই, ফোনটাকে চুপ করিয়ে রাখার প্রয়োজন হয় না তেজস্বিনীর। রিং বাজলে বুঝতে হবে ডাক এসেছে। গড়িমসির দোহাই দিয়ে বিছানা আঁকড়ে থাকার প্রশ্নই নেই, তৎক্ষণাৎ শুরু হয়ে যাবে যাবতীয় কার্যকলাপ। হাতে এক ঘণ্টা সময় থাকলে স্নান, নয়তো রাতের পাতলুন ছেড়ে সরাসরি কাজের পোশাক। ব্যাগটা গুছিয়ে রাখা অনেকদিনের স্বভাব, যার মধ্যে সপ্তাহ-দুয়েকের কাপড়জামা আর মশার ক্রিম, ফ্লাস্ক, টর্চ, ব্যাটারি চার্জর বা টুকিটাকি ওষুধপত্র ছাড়াও একটা ছোট মেকআপ কিট অত্যন্ত আবশ্যিক, কারণ প্রেক্ষাপট যতই মলিন হোক, রিপোর্টারের উজ্জ্বল মুখশ্রী দেখতেই অভস্থ টিভি-র দর্শক।