নয়

Fri, 31 Jul 2020 12:45:12 +0000

মনোমত স্টাইলের জুতো পাওয়া যাচ্ছে না, কিংবা পাওয়া গেলেও ঠিক সাইজ মিলছে না বলেই খান সাতেক দোকানে ঢুঁ মেরেছে তেজো। এছাড়া আর কিই বা করার আছে কুয়েটে? এক আধটা না, তেরোটা মল যে শহরে সেখানে ধর্মকে কলা দেখিয়ে শপিং-ই যে মানুষের আফিম হয়ে উঠবে তাতে আশ্চর্য কী? শুধু জুতো নয়, আরও অনেক ডাকসাইটে ব্র্যান্ডের নামজাদা দোকানেও ঘোরাফেরা করেছে, কেনাকাটি করবে বলে না, সময় কাটাবে বলে। যেমন র‍্যালফ লোরেন, গুচি, স্যানেল, হারমিস। হাই ফ্যাশানের জামাকাপড়, ভ্যানিটি ব্যাগ, ঘড়ি, আর থরে থরে সাজানো মেক আপের সামগ্রীর সামনে ভাবুক মুখ করে দাঁড়িয়ে থেকেছে বেশ কিছুক্ষণ। হাসিমুখে এগিয়ে এসেছে সেলসগার্ল, ওর পছন্দের জিনিস বেছে নিতে সাহায্য করবে বলে। পুদিনা পাতার সুগন্ধি চা অফার করেছে। এখুনি কিনলে মোটা ডিসকাউন্টের লোভও দেখিয়েছে।