সতেরো

Fri, 31 Jul 2020 12:09:31 +0000

পুরনো স্কুল বাসের পঁয়ত্রিশটা সিটই ভর্তি। খালেদের অনুরোধে দুই বাচ্চাকে কোলে তুলে নেয় বাপমা, ফাঁকা সিটে বসে পড়ে তেজো আর শবনম। কালো আবায়ায় সর্বাঙ্গ ঢাকা, তাই ওদের বিদেশি বলে চিনতে পারেনি কেউই। শবনমের সাথে আরবিতে দু’এক কথায় সহজ হয়ে যায় সদ্য সন্তানের জন্ম দেওয়া ইয়াজিদি মহিলা। ওরা বহু দূর থেকে আসছে, ঐতিহাসিক নিনেভ জেলার সিঞ্জর শহরে ওদের ঘরবাড়ি পুড়িয়ে দিয়েছে জঙ্গিরা, নিজের আর দুই মেয়ের প্রাণ নিয়ে পালাচ্ছে বছর তিরিশেকের গুল আর ওর স্বামী তইমুর। ওরা দু’জনেই উচ্চশিক্ষিত। সুফিদের সঙ্গে হাবভাবে মিল বলেই ইয়াজিদিদের ওপর জঙ্গিদের আক্রোশ, পাপের প্রায়শ্চিত্ত স্বরূপ ছেলেদের মেরে ফেলা হচ্ছে আর মেয়েদের ধর্ষণ। যদিও মুসলিম, ক্রিশ্চান, ইহুদি আর পার্সিদের ধর্ম মিলেজুলেই ওদের ধর্ম, যার প্রধান আরাধ্য ময়ূর সদৃশ স্বর্গের ফেরেশতা।.