দুই

Fri, 31 Jul 2020 12:51:09 +0000

২০০৬-এর তিরিশে ডিসেম্বর ভোর ছ’টায় মনুষ্যজাতির বিরুদ্ধে অপরাধের দায়ে ফাঁসিতে ঝোলানো হয় সাদ্দাম হুসেনকে। পবিত্র ঈদ আল-আধার প্রথম আজান তখন সবেমাত্র থেমেছে। ঘুম ভাঙিয়ে তাঁকে খেতে দেওয়া হয়েছিল মুরগির মাংস আর ভাত। সঙ্গে ঈষৎউষ্ণ মধু। কোরান হাতে আবৃত্তি করছিলেন ইসলামের প্রথম শাহাদাত... লা ইলাহা ইল্লা লাহ, যখন দড়িটা তাঁর গলায় পরিয়ে দেওয়া হয়। “এবার জাহান্নামে যাও!” চেঁচিয়ে উঠেছিল কেউ একজন। “আল্লাহ-র জাহান্নাম তোমাদের ইরাকের জাহান্নামের চেয়ে শতগুণ কাম্য,” আবৃত্তি থামিয়ে উত্তর দেন সাদ্দাম। পুরো ঘটনাটা নিজের মোবাইল ফোনে ধরে রেখেছিল এক সান্ত্রি, পরে যা ইন্টারনেটের মাধ্যমে গোটা দুনিয়ায় ছড়িয়ে পড়ে। এ ব্যাপারে নাকি মনঃক্ষুণ্ণ হয়েছিলেন প্রেসিডেন্ট বুশ, মৃত্যুদণ্ড-কে পরিহাসে পরিণত করার জন্য। অন্তিম মুহূর্তে শত্রুকে লাঞ্ছনা না করে সন্মান জানানোই সভ্যতার নিদর্শন।